钦定古今图书集成/方舆汇编/职方典/第1053卷 > 建宁府星野考 府志
## 钦定古今图书集成/方舆汇编/职方典/第1053卷 > 建宁府星野考 府志

府总

《周礼》：“保章氏掌天文，以星土辨九州之地。” 七闽未有所职，然《禹贡》扬州之域，南至于海。则七闽实扬州之南境。《天官书》云：“扬州之星纪，牵牛、婺女之分。” 《前汉·地理志》云：“粤地，牵牛、婺女分野。” 《后汉·天文志》云：“牵牛主吴越。” 《隋地理志》云：“自南斗三十二度至须女七度为星纪。于辰在丑，而吴、越得其分野。” 《唐志》云：“东南负海为星纪。” 又云：“南斗、牵牛星纪也。” 又云：“南斗在云汉下流，当淮海间，为吴分。牵牛去河南寖远，自豫章迄会稽，南逾岭，为越分野。” 《宋天文志》云：“天市垣第六星曰吴越。” 《元历志》：“斗四度，入吴越分，星纪之次。” 明天文分野。以福建郡县并属斗牛之分。